বৃহস্পতিবার তাঁর নামাঙ্কিত স্টেডিয়ামে ওয়েস্ট ইন্ডিজের বিরুদ্ধে সিরিজের প্রথম টেস্ট খেলতে নামবে ভারত। তার আগেই অ্যান্টিগার সম্রাট, বিশ্বক্রিকেটের কিংবদন্তি ব্যক্তিত্ব স্যার আইজাক ভিভিয়ান আলেকজান্ডার রিচার্ডসের অমূল্য পরামর্শ পেয়ে গেলেন বিরাট কোহলিরা। যা নিয়ে উচ্ছ্বসিত ভারতীয় টেস্ট দলের অধিনায়ক বলেছেন, ‘এমন স্মরণীয় মুহূর্ত খুব কম আসে! সর্বকালের সেরা তারকা স্যার ভিভ রিডার্ডসের সঙ্গে দেখা হল। পেলাম অমূল্য কিছু পরামর্শ। আমি কৃতজ্ঞ’।
সোমবার ভারতীয় দলের হোটেলে কোহলিদের সঙ্গে দেখা করতে আসেন ভিভ। সেই সময় জিমে ছিলেন কোহলি। তাঁকে দেখেই বিস্মিত হয়ে যান সকলে। বিরাট ছাড়াও শিখর ধাওয়ান, অজিঙ্ক রাহানে, এম. বিজয়, কে এল রাহুল এবং স্টুয়ার্ট বিনিরা কিংবদন্তি ক্রিকেটারের কাছে ছুটে আসেন। পরে ৬২ বছরের ভিভ ভারতীয় ক্রিকেটারদের সঙ্গে সেলফিও তুলেছেন। রিচার্ডসের সঙ্গে নিজের ছবি পোস্ট করে ধাওয়ান টুইট করেছেন, ‘স্যার ভিভ রিচার্ডসের সঙ্গে সামান্য কথাবার্তাই আমাকে চাঙ্গা করে দিয়েছে। ওঁর সঙ্গে দেখা হওয়ার আনন্দ এখনও রয়ে গিয়েছে’। কে এল রাহুলের টুইট, ‘স্যার ভিভ যেভাবে আমাদের মতো নতুনদের পরামর্শ দিয়েছেন, তা ভাবতে গিয়ে অবাক লাগছে! নিজেকে খুব ভাগ্যবান মনে হচ্ছে’! একই অনুভূতি অজিঙ্ক রাহানেরও। ভারতীয় দলের সহ-অধিনায়ক টুইট করেছেন, ‘স্যার ভিভিয়ান রিচার্ডসের সঙ্গে বসে ক্রিকেট নিয়ে আলোচনা করলাম। আমার জীবনে এটা একটা স্মরণীয় দিন হয়ে থাকবে’।

ভিভের উপস্থিতি ভারতীয় দলকে যেমন চাঙ্গা করে দিয়েছে, তেমনই অ্যান্টিগায় প্রথম টেস্ট খেলতে নামার আগে রণকৌশল তৈরি করায় ব্যস্ত হয়ে পড়েছেন কোচ অনিল কুম্বলেও। মঙ্গলবার সোশ্যাল নেটওয়ার্কিং ওয়েবসাইটে ক্রিকেটভক্তদের প্রশ্নের জবাব দিতে গিয়ে ভারতীয় দলের নতুন কোচ বলেছেন, ‘আমাদের কাছে এই টেস্ট সিরিজের গুরুত্ব অপরিসীম। ওয়েস্ট ইন্ডিজের মন্থর উইকেটে কঠিন লড়াই করে সিরিজ জিততে হবে। ক্রিকেটারদের তাই মাঠে ফিট থাকার পাশাপাশি মাঠের বাইরেও নিজেদের মানসিকভাবে চাঙ্গা থাকতে হবে’। আসন্ন টেস্ট সিরিজে স্পিনাররাই যে সেরা অস্ত্র হতে চলেছেন, তা মেনে নিয়েছেন কুম্বল। তিনি বলেছেন, ‘পেসার এবং স্পিনার—সকলকেই এই স্লো উইকেটে টানা বল করার জন্য প্রস্তুত থাকতে হবে। তবে ম্যাচ জেতার জন্য বড় ভূমিকা নিতে হবে স্পিনারদেরই। আমাদের স্পিন বিভাগ একইসঙ্গে শক্তিশালী এবং অভিজ্ঞ। মাঠে নেমে নিজেদের উজাড় করে দিতে হবে।’’